अतीत हमेशा दफन नहीं रहता और यह पहला मौका मिलते ही आपके सामने आ खड़ा होता है। टॉम क्रूज, रसेल क्रो, सोफिया बुटेला और अनाबेल वेलिस जैसे नामी हॉलिवुड सितारों सजी फिल्म द ममी आपको कुछ यही सबक देती है। सबसे पहले आपको बता दें कि इस फिल्म द ममी का इससे पहले आईं ममी फ्रैंचाइजी की तीनों फिल्मों से कोई लेना-देना नहीं है। इस फिल्म से द ममी फ्रेंचाइजी को एक नई कहानी के साथ फिर से शुरू किया गया है। कहानी: फिल्म की शुरुआत में लंदन में मेट्रो की खुदाई के दौरान एक मकबरा मिलता है। उसमें निकली ममी देखकर वहां के लोग हैरान रह जाते हैं कि आखिर मिस्र की विरासत यहां कैसे आ पहुंची? दूसरी ओर इराक में अमेरिकी सेना के लिए काम कर रहे निक मॉर्टन (टॉम क्रूज) और पुरानी चीजों पर रिसर्च करने वाली जेनी (अनाबेल वेलिस) को प्राचीन मिस्र की राजकुमारी आहमानेट (सोफिया बुटेला) का मकबरा मिलता है। करीब पांच हजार साल पहले जन्मी आहमानेट मिस्र के राजा फैरो की बेटी थी, जिसे उसके पिता के बाद वहां की रानी बनना था। लेकिन अपने पिता के बेटा यानी उसके भाई का जन्म होने के बाद उसकी रानी बनने की सारी उम्मीदें टूट गईं। अपनी महत्वाकांक्षा को पूरा करने के लिए उसने अपने मां-बाप और भाई को मार दिया और बुराई के देवता सेट से समझौता कर लिया। लेकिन उसकी इच्छा पूरी होने से पहले ही वहां के लोगों ने उसे जिंदा ही इस मकबरे में कैद कर दिया था। निक अनजाने में उसे आजाद कर देता है। उसके बाद शैतान रानी जिंदा हो जाती है और अपनी बुरी ताकतों के साथ एक बार फिर अपने बुराई के मिशन को पूरा करने में जुट जाती है। आहमानेट को मकबरे से आजाद करने की वजह से निक भी उसके मिशन को पूरा करने के लिए शापित हो जाता है। हालांकि मिस्र की शैतान रानी अपने मिशन में कामयाब हो पाती है या नहीं यह जानने के लिए आपको फिल्म देखनी होगी। मौजूदा द ममी में भी पुरानी ममी फ्रैंचाइजी की फिल्मों की तरह कीड़ों, मकड़ियों और चूहों की फौज के फिल्म के किरदारों पर हमला बोलते हुए दिलचस्प सीन दिखाए गए हैं, लेकिन फिर भी ये पहली फिल्मों जैसा डर पैदा नहीं कर पाते। फिल्म की कहानी भी दर्शकों में वह रोमांच नहीं पैदा कर पाती है। आहमानेट फिल्म में कभी बेहद शक्तिशाली नजर आती है, तो कभी निरीह कैदी की तरह जंजीरों में जकड़ी हुई, जोकि आसानी से हजम नहीं होता। उसकी सेना में शामिल ममी भी उतना इफेक्ट नहीं छोड़ पातीं और कमजोर नजर आती हैं। हालांकि उसकी कौवों की सेना के हमला वाला सीन जरूर जोरदार नजर आता है। क्लाइमैक्स में भी आहमानेट फुल फॉर्म में नजर आई हैं। खासकर बीते जमाने के मिस्र और रेगिस्तान के सीन भी रोमांचक बन पड़े हैं। इंटरवल से पहले फिल्म आपको कहानी से रूबरू कराती है, तो सेकंड हाफ में चीजें तेजी से घटती हैं। ऐक्टिंग: फिल्म में टॉम क्रूज औसत ऐक्टिंग करते नजर आए हैं। अगर आप टॉम क्रूज के फैन के तौर पर फिल्म देखने जा रहे हैं, तो वह एक शैतान राजकुमारी से बचते इंसान के रोल में उतने दमदार नहीं लगते, जिसके लिए उन्हें जाना जाता है। जेनी के रोल में अनाबेल वेलिस के पास ज्यादा कुछ करने को नहीं था। हालांकि रानी आहमानेट के रोल में सोफिया बुटेला जरूर दिलचस्प लगी हैं। खासकर उनकी आंखें दर्शकों पर डरावना प्रभाव छोड़ती हैं। वहीं डॉक्टर हेनरी का रोल कर रहे रसेल क्रो को फिल्म का सरप्राइज कहा जा सकता है, जो कि आपको हैरान करते हैं। फिल्म का असली मजा लेना है, तो इसे थ्रीडी में देखें। ज्यादातर हॉलिवुड फिल्मों की तरह डायरेक्टर ने क्लाईमैक्स में फिल्म के सीक्वल की गुंजाइश छोड़ दी है।